फुटबाल विश्व कप के मेजबान देश रूस समेत पूरी दुनिया पर इस रोमांचक खेल की सबसे बड़ी स्पद्र्धा का खुमार पूरी तरह छा चुका है। खासकर रूस के जिन शहरों में फुटबॉल विश्व कप के मुकाबले खेले जाने हैं, वहां का समूचा माहौल फुटबॉल के रंग में रंग चुका है। बात चाहे कड़ाके की ठंड वाले शहर कजान की करे या फिर उद्घाटन समारोह की मेजबानी करने वाले मास्को की, हर जगह प्रशंसकों का उत्साह चरम पर है। रूस में पहली बार हो रहे इस आयोजन के दौरान स्थानीय प्रशंसक लियोनेल मेसी और नेमार जैसे सुपरस्टार का दीदार करना चाहते हैं। विश्व कप का हिस्सा बनने के लिए बड़ी संख्या में आ रहे विदेशी प्रशंसकों का भी गर्मजोशी से स्वागत कर रहा है। एक महीने तक चलने वाले टूर्नामेंट का पहला मुकाबला गुरुवार को रूस और सऊदी अरब के बीच 80 हजार दर्शकों की क्षमता वाले लुजनिकी स्टेडियम में खेला जाएगा। मास्को के बाहर दूसरे शहरों में प्रशंसकों में यह जोश और भी ज्यादा है। सेंट पीटर्सबर्ग शहर में भी दक्षिण कोरियाई टीम की अगवानी के लिए उनके प्रशंसक पहुंचे हुए थे। कोरियाई टीम के प्रशंसकों ने अपने चहेते खिलाडिय़ों का स्वागत फुटबॉल की शक्ल वाले गुब्बारों के साथ किया। रूस के राष्ट्रपति व्लादीमिर पुतिन भी विश्व कप के अनुभव को सभी मेहमानों के लिए यादगार बनाने की बात कर चुके हैं।